b'\n_START_ARTICLE_\nGaj Avgust Oktavijan\n_START_SECTION_\nMladost\n_START_PARAGRAPH_\nOktavij se je rodil leta 63 pr. n. \xc5\xa1t. o\xc4\x8detu Gaju Oktaviju in materi Aciji Balbi Cezoniji, ne\xc4\x8dakinji Julija Cezarja. Njegov o\xc4\x8de je umrl \xc5\xbee 59 pr. n. \xc5\xa1t. Oktavijev prvi javni nastop je bil \xc5\xbealni govor ob smrti svoje stare matere Julije Mlaj\xc5\xa1e leta 52 pr. n. \xc5\xa1t. _NEWLINE_48 pr. n. \xc5\xa1t. je Oktavij postal polnoleten. Od 46 pr. n. \xc5\xa1t. se je mo\xc4\x8dno zbli\xc5\xbeal z Julijem Cezarjem, ki ga je vzel pod svoje okrilje, ga pou\xc4\x8deval in mu podeljeval \xc4\x8dastne polo\xc5\xbeaje. V letih 46-45 pr. n. \xc5\xa1t. se je zadr\xc5\xbeeval v Hispaniji pri Cezarju, ki se je tam boril proti privr\xc5\xbeencem Gneja Pompeja. Po vrnitvi je Cezar Oktavija v oporoki posinovil in ga imenoval za naslednika treh \xc4\x8detrtin svojega premo\xc5\xbeenja.\n_START_SECTION_\nCezarjeva smrt\n_START_PARAGRAPH_\nJulija Cezarja so 15. marca 44 pr. n. \xc5\xa1t. umorili republikanski zarotniki. Po zmagi pri Filipih so si dr\xc5\xbeavniki razdelili cesarstvo: Lepid je dobil najmanj\xc5\xa1i del \xe2\x80\x93 provinco Afriko (sever Afrike). Bila je lepa in bogata, a najmanj\xc5\xa1a, poleg tega pa je dobil tudi zelo majhno vojsko, zato je kasneje stopil tudi na Oktavijanovo stran, kar se mu je obrestovalo. Oktavijan je dobil zahodni del (dana\xc5\xa1nja \xc5\xa0panija, Portugalska), Transalpsko Galijo, Apeninski polotok z otoki), Antonij pa preostali vzhodni del imperija, kamor je \xc5\xa1tela tudi Gr\xc4\x8dija z Makedonijo. Cezarjev sin Cezarion, sin Kleopatre, je izpadel iz boja za premo\xc5\xbeenje, saj je pravno veljal za tujca._NEWLINE_Antonij je hotel ma\xc5\xa1\xc4\x8devati Krasovo smrt z napadom na Partsko cesarstvo, vendar je bil katastrofalno pora\xc5\xbeen. Kljub temu je za Rimljane dosegel dolo\xc4\x8dene ugodnosti, na primer rimski vpliv v Armeniji. Od\xc5\xa1el je v Egipt, kjer se je povezal s Kleopatro in postal skrbnik Cezariona, kar je v Rimu zbudilo nemir. Obto\xc5\xbeili so ga, da je mehku\xc5\xbeen (baje je tudi v resnici rad lenaril) in da ho\xc4\x8de premakniti sede\xc5\xbe Rima v Egipt, natan\xc4\x8dneje v Aleksandrijo. To je izkoristil Oktavijan, ki je bival v Rimu. Nastopal je v javnosti (pri tem se je obla\xc4\x8dil v oklep), 34-33 pr. n. \xc5\xa1t. je prav tako zasedel nova ozemlja, Balkan do Donave, med drugim tudi ozemlje dana\xc5\xa1nje Slovenije (prav v letu njegove smrti se je za\xc4\x8dela gradnja obzidja Emone) in si s tem pridobival naklonjenost mno\xc5\xbeic._NEWLINE_Obra\xc4\x8dun z Antonijem se je zgodil leta 31 pr. n. \xc5\xa1t., saj je Oktavijan menil, da lahko vlada samo eden. Bitka pri Akciju je potekala na morju, pri obmorskem kraju Akcij. Antonij je svoji vojski poveljeval osebno, medtem ko je Oktavijan bitko zaradi talasofobije (straha pred morjem) spremljal z obale. Tudi Kleopatra je pripeljala svojo vojsko in \xc4\x8dakala na razplet. Antonij je izgubljal in zato vojake pustil na cedilu ter s Kleopatro pobegnil v Egipt. Oktavijan je slavil veliko zmago._NEWLINE_Oktavijanova vojska je pe\xc5\xa1 tedne prodirala po Egiptu, Antonijeva se mu je pridru\xc5\xbeila. Antonij in Kleopatra sta 30 pr. n. \xc5\xa1t. naredila samomor. S Kleopatro so izumrli Ptolemejci, Egipt pa je postal rimska provinca, s \xc4\x8dimer se je kon\xc4\x8dala dr\xc5\xbeavljanska vojna. Po starem izro\xc4\x8dilu, naj bi cesar Avgust mesec Kleopatrine smrti poimenoval po sebi (avgust), vendar si je to zgodbo v resnici izmislil Johannes de Sacrobosco, u\xc4\x8denjak iz 13. stoletja.\n_START_SECTION_\nOktavijanovo obdobje \xe2\x80\x93 \xc4\x8cas rimskega cesarstva\n_START_PARAGRAPH_\nOktavijan je do leta 28 pr. n. \xc5\xa1t. uredil razmere v dr\xc5\xbeavi. V spomin na umrlega prastrica si je izbral ime Caesar in naziv princeps, (prvi med enakimi), s \xc4\x8dimer je zadovoljil senatorje. Prav tako je senat pove\xc4\x8dal na 1000 \xc4\x8dlanov in postal princeps senatus. Senat je tako postal kooperativen z njim. Tako se je za\xc4\x8delo prvo obdobje rimskega cesarstva, ki se imenuje principat, trajalo pa je do leta 284 n. \xc5\xa1t. Oktavijan je dobil tudi \xc4\x8dastni naziv Avgust(us), kar pomeni\xc2\xa0\xc2\xbbvzvi\xc5\xa1eni\xc2\xab. Ko je Lepid prestopil na Oktavijanovo stran, je postal pontifex maximus  (l.12) \xe2\x80\x93 vrhovni sve\xc4\x8denik. Po Lepidovi smrti je ta naziv dobil Oktavijan. Bil je tudi imperator \xe2\x80\x93 vrhovni poveljnik vojske._NEWLINE_Province je razdelil na cesarske in senatne: senatne so lahko upravljali senatorji, s cesarskimi pa je upravljal sam. Egipt je bil \xc5\xa1e vse do Dioklecijana pod osebno upravo cesarja prek guvernerja._NEWLINE_Avgust je posku\xc5\xa1al cesarstvo ohraniti v miru \xe2\x80\x93 iz njegovega obdobja izvira izraz Pax Romana, ki pomeni mir pod okriljem Rimskega imperija \xe2\x80\x93 dr\xc5\xbeavljani so mu zato zelo hvale\xc5\xbeni. Dr\xc5\xbeavne meje so zaradi dobrega varovanja legij bile varne, predvsem pred Germani z druge strani Rena. Avgust je ustvaril tudi elitno enoto, pretorijance, ki je nadzorovala Apeninski polotok, izbranci so varovali tudi cesarja. Vse do 2. stoletja so jih nova\xc4\x8dili le med dr\xc5\xbeavljani mati\xc4\x8dne rimske dr\xc5\xbeave.\n_START_SECTION_\nVojna z Germani in smrt\n_START_PARAGRAPH_\nProti koncu \xc5\xbeivljenja se je Avgust zapletel v vojno z Germani. Posku\xc5\xa1al je zasesti ozemlje dana\xc5\xa1nje Nem\xc4\x8dije med Renom in Labo, a je Avgust izbral slabega generala, Publija Kvintila Vara, prokuratorja province Gornje Germanije, ki je bil leta 9 pora\xc5\xbeen v bitki v Tevtobur\xc5\xa1kem gozdu. V bitki so bile uni\xc4\x8dene tri rimske legije, re\xc5\xa1ilo se je le nekaj sto legionarjev._NEWLINE_Ko so cesarju povedali novico o porazu, je domnevno zblaznel in vpil\xc2\xa0\xc2\xbbVar, vrni mi moje legije!\xc2\xab\xc2\xa0_NEWLINE_Avgust je umrl leta 14 n. \xc5\xa1t., star sedemdeset let, brez potomcev. Pred smrtjo se je ukvarjal z umetnostjo, podpiral je Vergila in ga prosil, naj spesni tretji anti\xc4\x8dni ep (menil je, da je to pesnikovo poslanstvo). Tako je nastala Eneida.'